b'\n_START_ARTICLE_\nMonilukutaito\n_START_PARAGRAPH_\nMonilukutaito on kattotermi, joka niputtaa yhteen useita eri lukutaidon muotoja ja m\xc3\xa4\xc3\xa4ritelmi\xc3\xa4. Monilukutaito merkitsee taitoa hankkia, yhdist\xc3\xa4\xc3\xa4, muokata, tuottaa, esitt\xc3\xa4\xc3\xa4 ja arvioida tietoa eri muodoissa, ymp\xc3\xa4rist\xc3\xb6iss\xc3\xa4 ja tilanteissa sek\xc3\xa4 erilaisten v\xc3\xa4lineiden avulla. Siihen sis\xc3\xa4ltyy laaja-alainen k\xc3\xa4sitys tekstist\xc3\xa4, jossa teksti voi olla sanallisten, kuvallisten, auditiivisten, numeeristen ja kinesteettisten symbolij\xc3\xa4rjestelmien sek\xc3\xa4 n\xc3\xa4iden yhdistelmien avulla ilmaistua tietoa. Oppija tarvitsee monilukutaitoa osatakseen tulkita muuttuvaa maailmaa ymp\xc3\xa4rill\xc3\xa4\xc3\xa4n ja hahmottaakseen sen kulttuurista monimuotoisuutta.  Monilukutaito tukee kriittisen ajattelun ja oppimisen taitojen kehittymist\xc3\xa4 ja se linkittyy vahvasti tieto- ja viestint\xc3\xa4teknologian taitoihin. Tieto- ja viestint\xc3\xa4tekniikan k\xc3\xa4ytt\xc3\xb6taito tarjoaa oppimiselle uudenlaisen ymp\xc3\xa4rist\xc3\xb6n, jossa toimitaan tekstien ja kielen avulla. Teknologisesti tuetut toimintaymp\xc3\xa4rist\xc3\xb6t eri v\xc3\xa4lineineen ja muotokielineen ovat monilukutaitoisuuden kehittymisen kannalta keskeisess\xc3\xa4 asemassa. Monilukutaidon oppiminen on elinik\xc3\xa4inen prosessi, joka edellytt\xc3\xa4\xc3\xa4 jatkuvasti muuttuvien tietoymp\xc3\xa4rist\xc3\xb6n ja tieto- ja viestint\xc3\xa4teknologian joustavaa oppimista ja soveltamista.\n_START_SECTION_\nTermin taustoja Suomessa\n_START_PARAGRAPH_\nPerinteisesti luku- ja kirjoitustaito on m\xc3\xa4\xc3\xa4ritelty mekaaniseksi kirjainten koodaamiseksi sanoiksi ja luetun ymm\xc3\xa4rt\xc3\xa4miseksi. Tieteelliselt\xc3\xa4 kannalta lukutaitoa on kuitenkin tarkasteltu hyvin monenlaisesta teoreettisesta viitekehyksest\xc3\xa4. Viime vuosikymmenten teknologisen murroksen, digitaalisten viestint\xc3\xa4v\xc3\xa4lineiden kehittymisen sek\xc3\xa4 informaation tuottamisen, tulkinnan ja v\xc3\xa4litt\xc3\xa4misen muotojen uudistumisen my\xc3\xb6t\xc3\xa4 luku- ja kirjoitustaidon rinnalle on kaivattu uusia k\xc3\xa4sitteit\xc3\xa4, jotka kattavat oppimisen, opetuksen ja muuttuvan viestinn\xc3\xa4n muodot. Siksi lukemisen ja kirjoittamisen rinnalla on alettu k\xc3\xa4ytt\xc3\xa4\xc3\xa4 my\xc3\xb6s muita k\xc3\xa4sitteit\xc3\xa4, kuten kulttuurin lukutaito, teknologinen lukutaito, informaatiolukutaito, verkkolukutaito, kuvanlukutaito, visuaalinen lukutaito, globaali lukutaito, tietokonelukutaito, mainonnan lukutaito ja medialukutaito. Vuonna 2004 otettiin opetussuunnitelman perusteisiin edell\xc3\xa4 mainittuja k\xc3\xa4sitteit\xc3\xa4 kokoavat kattok\xc3\xa4sitteet: laaja tekstik\xc3\xa4sitys ja tekstitaidot. Vaikka ne ovat edelleen ajankohtaisia termej\xc3\xa4, kaivattiin viel\xc3\xa4 laajempaa termej\xc3\xa4 kokoavaa k\xc3\xa4sitett\xc3\xa4. Uudeksi k\xc3\xa4sitteeksi valittiin monilukutaito, jonka osaamiskokonaisuus on lis\xc3\xa4tty perusopetuksen opetussuunnitelman perusteisiin vuonna 2014.\n_START_SECTION_\nMonilukutaito opetussuunnitelmassa\n_START_PARAGRAPH_\nPerusopetuksen opetussuunnitelman perusteissa monilukutaidon kehitt\xc3\xa4misest\xc3\xa4 sanotaan seuraavaa: \xe2\x80\x9dOppilaiden monilukutaitoa kehitet\xc3\xa4\xc3\xa4n kaikissa oppiaineissa arkikielest\xc3\xa4 kohti eri tiedonalojen kielen ja esitystapojen hallintaa._NEWLINE_Osaamisen kehittyminen edellytt\xc3\xa4\xc3\xa4 rikasta tekstiymp\xc3\xa4rist\xc3\xb6\xc3\xa4, sit\xc3\xa4 hy\xc3\xb6dynt\xc3\xa4v\xc3\xa4\xc3\xa4 pedagogiikkaa sek\xc3\xa4 oppiaineiden v\xc3\xa4list\xc3\xa4 ja muiden toimijoiden kanssa teht\xc3\xa4v\xc3\xa4\xc3\xa4 yhteisty\xc3\xb6t\xc3\xa4. Opetus tarjoaa mahdollisuuksia erilaisista teksteist\xc3\xa4 nauttimiseen. Oppimistilanteissa oppilaat k\xc3\xa4ytt\xc3\xa4v\xc3\xa4t, tulkitsevat ja tuottavat erilaisia tekstej\xc3\xa4 sek\xc3\xa4 yksin ett\xc3\xa4 yhdess\xc3\xa4 muiden kanssa. Oppimateriaalina hy\xc3\xb6dynnet\xc3\xa4\xc3\xa4n ilmaisultaan monimuotoisia tekstej\xc3\xa4 ja mahdollistetaan niiden kulttuuristen yhteyksien ymm\xc3\xa4rt\xc3\xa4minen. Opetuksessa tarkastellaan oppilaille merkityksellisi\xc3\xa4, autenttisia tekstej\xc3\xa4 sek\xc3\xa4 niist\xc3\xa4 nousevia tulkintoja maailmasta. N\xc3\xa4in oppilaat voivat hy\xc3\xb6dynt\xc3\xa4\xc3\xa4 opiskelussa vahvuuksiaan ja itse\xc3\xa4\xc3\xa4n kiinnostavia sis\xc3\xa4lt\xc3\xb6j\xc3\xa4 ja k\xc3\xa4ytt\xc3\xa4\xc3\xa4 niit\xc3\xa4 my\xc3\xb6s osallistumisessa ja vaikuttamisessa.\xe2\x80\x9d _NEWLINE_Vuoden 2014 perusopetuksen opetussuunnitelman perusteissa monilukutaito on yksi laaja-alaisen osaamisen alueista. Laaja-alaisen osaamisen osa-alueisiin monilukutaidon lis\xc3\xa4ksi kuuluvat ajattelu ja oppimaan oppiminen, kulttuurinen osaaminen, vuorovaikutus ja ilmaisu, itsest\xc3\xa4 huolehtiminen ja arjen taidot, tieto- ja viestint\xc3\xa4teknologinen osaaminen, ty\xc3\xb6el\xc3\xa4m\xc3\xa4taidot ja yritt\xc3\xa4jyys sek\xc3\xa4 osallistuminen, vaikuttaminen ja kest\xc3\xa4v\xc3\xa4n tulevaisuuden rakentaminen._NEWLINE_Opetussuunnitelman k\xc3\xa4ytt\xc3\xb6\xc3\xb6notto on 1-6 vuosiluokkien osalta 1.8.2016, seitsem\xc3\xa4nnen vuosiluokan osalta 1.8.2017, kahdeksannen vuosiluokan osalta 1.8.2018 ja yhdeks\xc3\xa4nnen vuosiluokan osalta 1.8.2019. Monilukutaidon kehitt\xc3\xa4minen voidaan kuitenkin aloittaa kaikilla vuosiluokilla 1.8.2016.'